Source: https://www.bihon.ro/csm-oradea/un-deceniu-de-vis-in-baschet-849181/
Timestamp: 2020-07-12 23:37:49+00:00

Document:
Un deceniu de vis în baschet - BIHON
la 1 ianuarie 2020 14:28
Antrenorul Cristian Achim, principalul artizan al succeselor înregistrate de baschetul masculin orădean
1 ianuarie 2020 02:28 Reactualizat la: 13 iulie 2020 02:37
Scris de Gavril Nuțiu - CSM CSU Oradea a cucerit în ultimii zece ani trei titluri naționale și o SuperCupă a României.
Echipa de baschet masculin a Clubului Sportiv Municipal și-a început drumul spre marea performanță începând cu finele anului 2009, o dată cu venirea la cârma sa a antrenorului Cristian Achim. După ce a ratat de puțin calificarea în play off la finele primului său sezon pe banca formației, tehnicianul orădean a reușit acest lucru în ediția următoare, 2010/2011, când CSM CSU a ocupat locul 7.
Prima clasare pe podium într-o competiție internă – Cupa României, datează din anul 2012.
În 2013, CSM CSU Oradea obține prima medalie de bronz în Liga Națională. În 2014, echipa „leilor roșii” se clasează pe locul secund, atât în campionat, cât și în Cupa României. Acest sezon marchează totodată debutul formației noastre în cupele europene. CSM CSU are o evoluție remarcabilă în FIBA EuroChallenge, fiind premiată cu titlul de cel mai promițător debut în competiție. Anul 2015 a fost unul plin de ghinioane, echipa fiind măcinată de numeroase accidentări și indisponibilități. Orădenii au „prins” play off-ul, dar au fost eliminați în primul tur.
Lipsește doar Cupa
2016 a fost anul primului triumf major al baschetului masculin orădean. CSM CSU Oradea a devenit, în premieră, campioană națională, trecând în finală de fosta BC Mureș Târgu Mureș. A disputat, de asemenea, finala Cupei României. Anul 2017 a consemnat un parcurs impresionant al „leilor roșii” în FIBA Champions League și FIBA Europe Cup, cu nu mai puțin de 20 de meciuri disputate. Acesta a fost de altfel cel mai lung parcurs continental al unei echipe românești. Oradea a fost astfel „pusă” pe harta baschetului european. Pe plan intern, CSM CSU a obținut medaliile de bronz, atât în campionat, cât și în Cupa României.
Ediția 2017/2018 a adus Oradiei cel de-al doilea titlu de campioană națională, după o finală câștigată în fața celor de la CSM Steaua EximBank. CSM CSU a pierdut din nou finala Cupei României. Sezonul 2018/2019 a consemnat continuarea marii performanțe pentru echipa noastră, care a devenit pentru a treia oară campioană a României, după ce a dispus în ultimul act de BC CSU Sibiu. După încă o finală pierdută de Cupa României (cea de-a patra), „leii roșii” își adjudecă SuperCupa României, având astfel un an 2019 aproape perfect, pe plan intern.
Rămâne de văzut ce ne va aduce noul an. CSM CSU promite să-și continue ascensiunea, având toate șansele să performeze atât în campionat și în Cupa României, cât și în FIBA Europe Cup. JB – G.N.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM